b"\n_START_ARTICLE_\nTerrence Malick\n_START_SECTION_\nLiv\n_START_PARAGRAPH_\nTerence Malick voksede op i Oklahoma og Texas og arbejdede p\xc3\xa5 oliefelter som ung. Han var den \xc3\xa6ldste af tre br\xc3\xb8dre. Christopher, den mellemste af br\xc3\xb8drene, var involveret i en voldsom bilulykke, der gav ham alvorlige brandskader og dr\xc3\xa6bte hans kone. Lawrence, den yngste broder, tog til Spanien for at studere. I 1968 begik han selvmord. Faderen Emil var oliegeolog af assyrisk afstamning fra malek-stammen og stammede fra landsbyen Geogtapah i Urmi i Iran. Han arbejdede for Phillips Petroleum. Moderen Irene var af irsk afstamning og kom fra Chicago. Malick gik p\xc3\xa5 St. Stephen's Episcopal School i Austin Texas, hvor han spillede amerikansk fodbold som linebacker. Han blev nomineret til \xc3\xa5rets footballspiller i Texas, men afslog nomineringen. Han studerede derefter filosofi hos Stanley Cavell p\xc3\xa5 Harvard University og blev f\xc3\xa6rdig i 1965, hvorefter han gik p\xc3\xa5 Magdalen College i Oxford. Malick forlod universitetet uden en doktorgrad efter en uenighed med sin vejleder. Han flyttede tilbage til USA og underviste i filosofi p\xc3\xa5 Massachusets Institute of Technology og skrev freelance artikler til Newsweek, The New Yorker og LIFE._NEWLINE_Malick giftede sig med Michele Morette i 1985, og de blev skilt i 1998. Siden 1998 har han v\xc3\xa6ret gift med Alexandra Wallace og bor nu i Austin i Texas."